CELEX: 22018D1088
Language: mt
Date: 2018-03-22 00:00:00
Title: Deċiżjoni Nru 1/2018 tal-Kumitat tal-FSE stabbilit permezz tal-Ftehim Interim ta' Sħubija Ekonomika bejn il-Kosta tal-Avorju, minn naħa, u l-Komunità Ewropea u l-Istati Membri, min-naħa l-oħra, tat-22 ta' Marzu 2018 dwar l-adozzjoni tar-regoli ta' proċedura tal-Kumitat tal-FSE [2018/1088]

31.7.2018   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 194/158
               
            
         DEĊIŻJONI Nru 1/2018 TAL-KUMITAT TAL-FSE STABBILIT PERMEZZ TAL-FTEHIM INTERIM TA' SĦUBIJA EKONOMIKA BEJN IL-KOSTA TAL-AVORJU, MINN NAĦA, U L-KOMUNITÀ EWROPEA U L-ISTATI MEMBRI, MIN-NAĦA L-OĦRA,
         tat-22 ta' Marzu 2018
         dwar l-adozzjoni tar-regoli ta' proċedura tal-Kumitat tal-FSE [2018/1088]
         IL-KUMITAT TAL-FSE,
         wara li kkunsidra l-Ftehim ta' Sħubija Ekonomika tranżizzjonali bejn il-Kosta tal-Avorju, minn naħa, u l-Komunità Ewropea u l-Istati Membri tagħha, min-naħa l-oħra (1) (il-“Ftehim”), iffirmat f'Abidjan fis-26 ta' Novembru 2008 u fi Brussell fit-22 ta' Jannar 2009, u applikat b'mod provviżorju mit-3 ta' Settembru 2016, u b'mod partikolari l-Artikolu 73 tiegħu,
         wara li kkunsidra li l-Ftehim jipprovdi li l-Kumitat tal-FSE għandu jiddetermina r-regoli tiegħu tal-organizzazzjoni u tal-operat tiegħu,
         ADOTTA DIN ID-DEĊIŻJONI:
         
            Artikolu 1
            Ir-Regoli ta' Proċedura tal-Kumitat tal-FSE huma stabbiliti kif imniżżel fl-Anness.
         
         
            Artikolu 2
            Din id-Deċiżjoni tidħol fis-seħħ dakinhar tal-iffirmar tagħha.
         
         
            Magħmul f'Abidjan, it-22 ta' Marzu 2018.
            
               
                  Għar-Repubblika tal-Kosta tal-Avorju
               
               Ally COULIBALY
            
            
               
                  Għall-Unjoni Ewropea
               
               Cecilia MALMSTRÖM
            
         
         
            (1)  ĠU L 59, 3.3.2009, p. 3.
      
      
         
            ANNESS
            
               REGOLI TA' PROĊEDURA GĦALL-KUMITAT TAL-FSE
            
            
               stabbiliti permezz tal-Ftehim Interim ta' Sħubija Ekonomika bejn il-Kosta tal-Avorju, minn naħa, u l-Komunità Ewropea u l-Istati Membri tagħha, min-naħa l-oħra
            
            
               Artikolu 1
               Għamla u Presidenza
               
                  1.   Il-Kumitat tal-FSE għandu jkun kompost, min-naħa, minn rappreżentanti tal-membri tal-Kunsill tal-Unjoni Ewropea u tal-Kummissjoni Ewropea u, min-naħa l-oħra, minn rappreżentanti tal-Kosta tal-Avorju, fil-livell ministerjali jew f'dak ta' uffiċjali pubbliċi għoljin.
               
               
                  2.   Ir-referenza għall-“Partijiet” fir-Regoli ta' Proċedura hija skont id-definizzjoni prevista fl-Artikolu 72 tal-Ftehim.
               
               
                  3.   Il-Presidenza tal-FSE għandha tiġi eżerċitata, skont sistema ta' rotazzjoni, għal perjodi ta' 12-il xahar, minn rappreżentant tal-Unjoni Ewropea u minn rappreżentant tal-Kosta tal-Avorju. L-ewwel perjodu jibda fid-data tal-ewwel laqgħa tal-Kumitat tal-FSE tal-Ftehim u jintemm fil-31 ta' Diċembru tas-sena ta' wara. L-ewwel Presidenza tal-Kumitat tal-FSE (iktar 'il quddiem il-“Presidenza”) għandha tkun f'idejn rappreżentant tal-Kosta tal-Avorju.
               
               
                  4.   Ir-rappreżentanti tal-Kummissjoni tal-Unjoni Ekonomika u Monetarja tal-Afrika tal-Punent (WAEMU, West African Economic and Monetary Union) u tal-Kummissjoni tal-Komunità Ekonomika tal-Istati Afrikani tal-Punent (ECOWAS, Economic Community of West African States) jistgħu jiġu mistiedna mill-partijiet biex jipparteċipaw fil-laqgħat tal-Kumitat tal-FSE. Il-partijiet jistgħu jiddeċiedu li jistiednu rappreżentanti tas-soċjetà ċivili u tas-settur privat, kif ukoll esperti fuq bażi ad hoc, għal-laqgħat tal-Kumitat tal-FSE.
               
            
            
               Artikolu 2
               Laqgħat
               
                  1.   Il-Kumitat tal-FSE għandu jiltaqa' f'intervalli regolari, li ma jeċċedux perjodu ta' sena, u jagħmel laqgħat straordinarji kwalunkwe meta ċ-ċirkostanzi jeħtieġu dan jekk il-Partijiet jaqblu hekk.
               
               
                  2.   Kwalunkwe sessjoni tal-Kumitat tal-FSE għandha ssir f'data u post li dwarhom ikun hemm qbil bejn il-partijiet.
               
               
                  3.   Il-laqgħat tal-Kumitat tal-FSE għandhom jissejħu mill-Presidenza.
               
            
            
               Artikolu 3
               Delegazzjonijiet
               Qabel kwalunkwe laqgħa, il-Presidenza għandha tkun infurmata dwar kif huma previsti li jkunu komposti d-delegazzjonijiet tal-Kosta tal-Avorju u tal-Unjoni Ewropea.
            
            
               Artikolu 4
               Segretarjat
               Is-segretarjat tal-Kumitat tal-FSE (“iktar 'il quddiem is-Segretarjat”) jiġi żgurat, skont sistema ta' rotazzjoni, għal perjodi ta' tnax-il xahar, minn uffiċjali tal-Kummissjoni Ewropea u tal-Konsta tal-Avorju. Dawn il-perjodi jikkoinċidu mal-eżerċizzju alternat tal-Presidenza tal-Kumitat tal-FSE mill-Unjoni Ewropea u mill-Kosta tal-Avorju. Is-Segretarjat huwa żgurat mill-Parti li jkollha l-presidenza.
            
            
               Artikolu 5
               Sottokumitati
               Għall-għanijiet tal-eżerċizzju tal-mandati tiegħu b'mod effettiv, il-Kumitat tal-FSE jista' joħloq, taħt l-awtorità tiegħu, sottokumitati responsabbli minn kwistjonijiet speċifiċi rilevanti tal-Ftehim. Għal dan l-għan, il-Kumitat tal-FSE għandu jiddetermina l-kompożizzjoni u l-kompiti ta' tali sottokumitati.
            
            
               Artikolu 6
               Dokumentazzjoni
               Fejn id-deliberazzjonijiet tal-Kumitat FSE jkunu bbażati fuq dokumenti ta' sostenn miktubin, dawn id-dokumenti għandhom jiġu nnumerati u ċċirkolati mis-Segretarjat bħala dokumenti tal-Kumitat tal-FSE.
            
            
               Artikolu 7
               Korrispondenza
               
                  1.   Kwalunkwe korrispondenza indirizzata lill-Kumitat tal-FSE tintbagħat lis-Segretarjat.
               
               
                  2.   Is-Segretarjat għandu jiżgura li l-korrispondenza indirizzata lill-Kumitat tal-FSE tintbagħat lill-Presidenza u tiġi ċċirkolata, fejn xieraq, bħala dokumenti tal-Kumitat tal-FSE lill-korrispondenti indikati mill-Partijiet previsti fl-Artikolu 73 tal-Ftehim (iktar 'il quddiem imsejħa “il-korrispondenti”)
               
               
                  3.   Il-korrispondenza mill-Presidenza għandha tintbagħat lill-korrispondenti mis-Segretarjat u, fejn xieraq, tiġi ċċirkolata bħala dokumenti tal-Kumitat tal-FSE.
               
            
            
               Artikolu 8
               Aġendi għal-laqgħat
               
                  1.   Is-Segretarjat għandu jfassal aġenda proviżorja għal kwalunkwe laqgħa abbażi tal-proposti li jsiru mill-Partijiet. Din għandha tintbagħat mis-Segretarjat lill-korrispondenti mhux aktar tard minn 15-il jum qabel il-bidu tal-laqgħa.
               
               
                  2.   L-aġenda proviżorja għandha tinkludi l-punti li dwarhom tkun saret talba għall-inklużjoni lis-Segretarjat minn tal-anqas 21 jum qabel il-bidu tal-laqgħa, u li għalihom id-dokumenti rilevanti ta' sostenn ma jaslux għand is-Segretarjat sa mhux aktar tard mid-data li fiha tintbagħat din l-aġenda proviżorja.
               
               
                  3.   L-aġenda tiġi adottata mill-Kumitat tal-FSE fil-bidu ta' kwalunkwe laqgħa. Kwalunkwe punt għajr dawk li huma mniżżla fuq l-aġenda proviżorja jista' jiddaħħal fl-aġenda, sakemm il-partijiet jaqblu li jsir hekk.
               
               
                  4.   Il-Presidenza, bi qbil mal-Partijiet, tista' tistieden esperti biex jattendu l-laqgħat tal-Kumitat tal-FSE sabiex jipprovdu tagħrif dwar xi suġġetti speċifiċi.
               
               
                  5.   Bi ftehim mal-Partijiet, is-Segretarjat jista' jqassar il-limiti ta' żmien speċifikati fil-paragrafu 1 sabiex jitqiesu l-ħtiġijiet ta' każ partikolari.
               
            
            
               Artikolu 9
               Minuti
               
                  1.   Is-Segretarjat ifassal abbozz tal-minuti ta' kwalunkwe laqgħa mill-aktar fis possibbli.
               
               
                  2.   Bħala regola ġenerali, il-minuti għandhom jiddeskrivu fil-qosor kwalunkwe punt fuq l-aġenda, u jispeċifikaw fejn applikabbli:
                  
                              (a)
                           
                           
                              id-dokumenti kollha li jitressqu lill-Kumitat tal-FSE;
                           
                        
                              (b)
                           
                           
                              kwalunkwe dikjarazzjoni li membru tal-Kumitat tal-FSE jkun talab li tiddaħħal;
                           
                        
                              (c)
                           
                           
                              id-deċiżjonijiet meħuda, ir-rakkomandazzjonijiet magħmula, id-dikjarazzjonijiet li dwarhom intlaħaq qbil u l-konklużjonijiet adottati dwar punti speċifiċi.
                           
                        
               
                  3.   Il-minuti għandhom jinkludu wkoll lista tal-parteċipanti fil-laqgħa tal-Kumitat tal-FSE u lista tal-membri tad-delegazzjonijiet li jkunu qed jakkumpanjawhom.
               
               
                  4.   Il-minuti jiġu approvati bil-miktub miż-żewġ Partijiet fi żmien xahrejn mid-data tal-laqgħa. Wara l-approvazzjoni tal-minuti, is-Segretarjat jiffirma żewġ kopji tagħhom u kwalunkwe waħda mill-partijiet tirċievi kopja oriġinali ta' dawn id-dokumenti awtentiċi.
               
            
            
               Artikolu 10
               Deċiżjonijiet u rakkomandazzjonijiet
               
                  1.   Il-Kumitat tal-FSE jadotta d-deċiżjonijiet u r-rakkomandazzjonijiet permezz ta' kunsens.
               
               
                  2.   Il-Kumitat tal-FSE jista' jiddeċiedi li jissottometti kwalunkwe kwistjoni ġenerali ta' interess komuni għall-Istati Afrikani, tal-Karibew u tal-Paċifiku (AKP) u l-Unjoni Ewropea (iktar 'il quddiem imsejħa “l-AKP-UE”), imqajma fil-kuntest tal-implimentazzjoni tal-Ftehim fil-Kunsill tal-Ministri AKP-UE, kif definit fl-Artikolu 15 tal-Ftehim ta' sħubija bejn il-membri tal-gruppi tal-Istati Afrikani, tal-Karibew u tal-Paċifiku, minn naħa, u l-Komunità Ewropea u l-Istati Membri tagħha, minn naħa l-oħra (iktar 'il quddiem imsejjaħ “il-Ftehim ta' Cotonou”).
               
               
                  3.   Bejn laqgħa u oħra, il-Kumitat tal-FSE jista', bi qbil taż-żewġ Partijiet, jadotta deċiżjonijiet jew rakkomandazzjonijiet bi proċedura bil-miktub. Proċedura bil-miktub tikkonsisti minn skambju ta' noti bejn il-Partijiet.
               
               
                  4.   Kwalunkwe deċiżjoni jew rakkomandazzjoni tal-Kumitat tal-FSE għandha jkollha t-titolu “deċiżjoni”, jew “rakkomandazzjoni” segwit b'numru tas-serje, id-data tal-adozzjoni tagħha u deskrizzjoni tas-suġġett tagħha. Kwalunkwe deċiżjoni jew rakkomandazzjoni tispeċifika d-data tad-dħul fis-seħħ tagħha.
               
               
                  5.   Id-deċiżjonijiet u r-rakkomandazzjonijiet adottati mill-Kumitat tal-FSE għandhom jiġu awtentikati minn rappreżentant tal-Kummissjoni Ewropea f'isem l-Unjoni Ewropea u minn rappreżentant tal-Kosta tal-Avorju.
               
               
                  6.   Id-deċiżjonijiet u r-rakkomandazzjonijiet jintbagħtu lill-Partijiet bħala dokumenti tal-Kumitat tal-FSE.
               
            
            
               Artikolu 11
               Ippubblikar
               
                  1.   Sakemm ma jiġix deċiż mod ieħor, il-laqgħat tal-Kumitat tal-FSE ma jkunux pubbliċi.
               
               
                  2.   Kwalunkwe Parti tista' tiddeċiedi li tippublika, fil-ġurnal uffiċjali rispettiv tagħha, id-deċiżjonijiet tal-Kumitat tal-FSE.
               
            
            
               Artikolu 12
               Reġim lingwistiku
               
                  1.   Il-lingwa ta' ħidma tal-Kumitat tal-FSE hija l-lingwa uffiċjali komuni għall-Partijiet.
               
               
                  2.   Il-Kumitat tal-FSE jiddelibera u jadotta d-deċiżjonijiet u r-rakkomandazzjonijiet tiegħu dwar id-dokumentazzjoni u l-proposti mħejjija bil-lingwa msemmija fil-paragrafu 1.
               
            
            
               Artikolu 13
               Spejjeż
               
                  1.   Kwalunkwe Parti għandha tħallas l-ispejjeż li tagħmel b'riżultat tal-parteċipazzjoni tagħha fil-laqgħat tal-Kumitat tal-FSE, kemm fir-rigward tal-impjegati, l-ivvjaġġar u n-nefqa tas-sussistenza kif ukoll fir-rigward tan-nefqa tal-posta u tat-telekomunikazzjonijiet.
               
               
                  2.   L-ispejjeż marbutin mal-organizzazzjoni tal-laqgħat u mar-riproduzzjoni tad-dokumenti jitħallsu mill-Parti li tkun qiegħda torganizza l-laqgħa.
               
               
                  3.   L-ispejjeż marbuta mal-forniment tas-servizzi tal-interpretazzjoni fil-laqgħat u mat-traduzzjoni tad-dokumenti fil-lingwa ta' ħidma għandhom jitħallsu mill-Parti li tkun qed tospita l-laqgħa. L-ispejjeż assoċjati mal-interpretazzjoni u mat-traduzzjoni ta' dokumenti mil-lingwi uffiċjali oħra tal-istituzzjonijiet tal-Unjoni Ewropea jew fil-lingwi msemmija għandhom jitħallsu mill-Unjoni Ewropea.